送表弟程之元知楚州
作者：蘇轍
朝代：宋

paragraphs: 與君外兄弟，初如一池魚。
中年雲雨散，各異澗谷居。
客舍復相從，語極長唏噓。
青衫奉朝謁，白髮驚晨梳。
百年不堪把，一樽歡有餘。
清言我未厭，昨夜聞除書。
淮南旱已久，疲民食田蔬。
詔發上供米，仍疏古邗渠。
要須賢使君，均此積歲儲。
徑乘兩槳去，不待五馬車。
別離難重陳，勞徠不可徐。
政成得召節，歲晚當歸歟。